Az Android atyja tényleg egy új mobillal tér vissza, mutatott is belőle egy részletet
A Google alelnöki székéből három éve távozó, az Android atyjaként ismert Andy Rubin közzétett egy fotót, amiből egyértelmű, hogy hamarosan egy új okostelefont mutat be.
Az Android mobil operációs rendszert megalkotó cég társalapítójáról, Andy Rubinról már a Google-től való távozásakor is lehetett tudni, hogy technológiai startupok felkarolásával foglalkozik majd, aztán egyre biztosabbnak tűnt, hogy egyik cégével új mobillal rukkol elő. Most már pedig biztosan állíthatjuk: hamarosan bemutat egy okostelefont.

A Twitteren ugyanis megosztott egy fotót, amelyen egy ismeretlen mobil jobb felső sarka látszik. A képhez írt szöveg pedig sokatmondó, hiszen Andy Rubin kifejezi, mennyire várja már, hogy minél több emberhez eljusson ez a készülék.

A készülékről korábban kiszivárgott már néhány tulajdonság, és az is kiderült, hogy a mobil igazi különlegessége egy saját fejlesztésű csatlakozó lehet, ami egyrészt a töltést, a későbbiekben pedig a készülék bővíthetőségét is lehetővé teszi majd.

A várhatóan nyáron megjelenő telefon ára az Apple és a Samsung csúcskategóriás mobiljainak árszintjén lehet majd.

Ha tudni szeretne az új mobilgyártó első telefonjának bejelentéséről, lájkolja a HVG Tech rovatának Facebook-oldalát.
okostelefon új mobil új mobiltelefon mobiltelefon új telefon Essential új okostelefon Andy Rubin Essential Products mobil